dhatêng siti dhusun Sragen tanah Sokawati, sarêng kapariksa têtiyang ing Sragèn, ingkang nama Sêtradrana, kalih Prayadrana wau sêpên kalih pisan, ing salami-laminipun dhusun ing Sragen punika botên wontên têtiyang ingkang nama Sêtradrana, kalih Prayadrana, ingkang nate tumbas maesa colongan, wondene mênggah aturipun têtiyang siti dhusun ing Sragèn, kalihan aturipun rêdi dhusun bawah ing kadospatèn, kalihan rêdi dhusun bawah kasêpuhan sêdaya, punapa malih aturipun têtiyang siti dhusun kang kalêbêt manca sakawan manca gangsalipun ing Sragèn wau, sampun sami kawrat ing sêrat kula aturakên ing kangjêng tuwan residhèn, asarêng kalihan sêrat kula punika, ingkang mugi kapriksaa ingkang têrang, sumangga panggalihipun kangjêng tuwan residhèn.